[pic] | AZ EURÓPAI KÖZÖSSÉGEK BIZOTTSÁGA |

Brüsszel, 29.6.2006

COM(2006) 351 végleges

2006/0115 (CNS)

Javaslat:

A TANÁCS RENDELETE

a 876/2002/EK tanácsi rendelet mellékletében található Galileo Közös Vállalkozás alapszabályának módosításáról

(előterjesztő: a Bizottság)

INDOKLÁS

A JAVASLAT HÁTTERE |

A javaslat indítéka és célkitűzései E javaslat célja a Galileo Közös Vállalkozás alapszabályának módosítása a tevékenységek 2006. december 31-i hatállyal való megszűnésének előírása érdekében. |

Általános háttér 1) A Galileo program: A Galileo program célja az első világméretű, polgári célokra kialakított rádiónavigációs és műholdas helymeghatározó infrastruktúra létrehozása. A programnak csakúgy technológiai, mint politikai és gazdasági vonatkozásai vannak. A program a következő négy egymást követő szakaszból áll: a meghatározási szakasz 1999–2001 között zajlott le, ekkor került felvázolásra a rendszer felépítése és a szolgáltatások meghatározása; a fejlesztési és érvényesítési szakasznak a tervek szerint 2002–2005 között kellett megvalósulnia, magában foglalva a műholdak és a rendszer földi összetevőinek a kifejlesztését , illetve a keringési pályán való jóváhagyását; a kiépítési szakasznak kezdetben a 2006-os és 2007-es évet kellett lefednie a műholdak gyártását és fellövését valamint az infrastruktúra földi részének teljes felállítását foglalva magában; az üzemeltetési szakasz, amelynek a kezdeti tervek szerint 2008-ban kellett volna elkezdődnie, a rendszerkezelésre, valamint a rendszer karbantartására és folyamatos tökéletesítésére irányul. 2) A Galileo Közös Vállalkozás: A Galileo Közös Vállalkozást a 2002. május 21-i 876/2002/EK tanácsi rendelet hozta létre a Szerződés 171. cikkének rendelkezései alapján azzal a céllal, hogy véghezvigye a fejlesztési szakaszt, és előkészítse a GALILEO program következő szakaszait. Alapító tagjai az Európai Közösség és az Európai Űrügynökség. Egy kínai állami vállalat és egy izraeli állami vállalat szintén tagja a vállalkozásnak. A választott modell biztosítja a program egyedi és hatékony működtetését. A Galileo Közös Vállalkozásnak két fő küldetése van. Elsősorban irányítja és koordinálja a szükséges kutatást és fejlesztést. E célból megállapodás jött létre közte és az Európai Űrügynökség között, amely elvállalta ezek megvalósítását. Eképpen kifejleszti a Galileo nyújtotta alkalmazásokkal és szolgáltatásokkal kapcsolatos tevékenységeket is. Másodsorban irányítja a rendszer jövőbeni engedményesének kiválasztási eljárását. Ez utóbbira hárul majd a kiépítési és az üzemeltetési szakaszok irányítása, a szükséges magántőke bevonása, illetve az üzemeltetés kereskedelmi sikerének biztosítása. 3) Az Ellenőrző Hatóság: Az Európai GNSS Ellenőrző Hatóságot (a továbbiakban: „Ellenőrző Hatóság”) az európai műholdas rádiónavigációs programokat üzemeltető struktúrák létrehozásáról szóló, 2004. július 12-i 1321/2004/EK tanácsi rendelet hozta létre. 2005 nyara óta fokozatosan valósul meg, és 2006 során teljesen működőképessé válik. Az Ellenőrző Hatóság feladata az európai műholdas rádiónavigációs programokkal (EGNOS és GALILEO) kapcsolatos közérdek biztosítása és az átengedő hatóság szerepe a jövőbeni engedményes vonatkozásában. Meg kell jegyezni, hogy a két rendszer, az EGNOS és a GALILEO az Ellenőrző Hatósághoz tartoznak majd, és teljes mértékben köztulajdonban maradnak: kizárólag a kiépítési és üzemeltetési szakaszokat engedik át az engedményesnek egy körülbelül húszéves időszakra. 4) A Galileo Közös Vállalkozás működési időtartama az alapszabály jelenlegi szövegezése szerint: A fejlesztési szakasz véghezvitele érdekében létrejött Galileo Közös Vállakozás működési ideje e szakasz időtartamához igazodik; ennek a kezdeti tervek szerint a 2002–2005-ös időszakot kellett volna lefednie. A Közös Vállalkozás alapszabályának 20. cikke, amely a 876/2002/EK tanácsi rendelet mellékletében szerepel, a előírja, hogy „a közös vállalkozás az ezen alapszabálynak az Európai Közösségek Hivatalos Lapjában való kihirdetését követő négyéves időtartamra jön létre”. Mivel az alapszabály 2002. május 28-án került kihirdetésre, az idézett szövegben említett négyéves időtartam 2006. május 28-án éjfélkor lejár. Ugyanakkor a fejlesztési szakasz esetleges meghosszabbításának figyelembevétele érdekében az alapszabály 20. cikkének (2) bekezdése előírja: „A közös vállalkozás 2. cikkben meghatározott feladatainak megvalósításában elért előrehaladáshoz igazodva, ez az időtartam ezen alapszabálynak a 23. cikk rendelkezései szerinti módosítása révén meghosszabbítható. Az időtartamot mindenképpen annyi időre kell meghosszabbítani, ameddig a 3. cikkben említett megállapodásból eredő kötelezettségek teljesítése meg nem történik.” Az alapszabály 3. cikke előírja, hogy a közös vállalkozás megállapodást köt az Európai Űrügynökséggel, és ennek értelmében „…megbízza az Űrügynökséget a rendszerhez kapcsolódó űrszegmens és földszegmens tekintetében a fejlesztési szakasz során szükséges tevékenységek végrehajtásával…”. A két szöveg egymáshoz illesztéséből következik, hogy a Galileo Közös Vállalkozás időtartamát a fejlesztési szakaszban az űrszegmenst és a földszegmenst illető szükséges tevékenységek elvégzéséig – tehát a fejlesztési szakasz végéig – meg kell hosszabbítani. A meghosszabbítás azért elkerülhetetlen, mert a fent említetteknek megfelelően a közös vállalkozás időtartama a fejlesztési szakasz időtartamától függ. |

A javaslat által érintett területet szabályozó hatályos rendelkezések 1) Módosítani kell a közös vállalkozás alapszabályát annak érdekében, hogy fennállása a fejlesztési szakasz lezárása előtt megszűnhessen. A GALILEO program jelenlegi állapotát tekintve a fejlesztési szakasz 2008 végéig nem zárul le. Csak ezen időpontra lesz működőképes a négy műhold, amelyet az Európai Űrügynökség a ”keringési pálya érvényesítési„ szakasza keretében gyárt és bocsát fel. A négy műhold működésének megkezdése egybeesik a fejlesztési szakasz űrszegmensének befejezésével, és működési módjuk feltételezi, hogy a szakasz földi szegmense szintén működjön. Ebből következik, hogy az alapszabály jelenlegi formájában a Galileo Közös Vállalkozás 2008 végéig nem hagyhatná abba a működését, ami a kezdetben tervezettekhez képest hozzávetőlegesen további három év működési időt jelent. A közös vállalkozás létének 2006-on túli meghosszabbítása haszontalannak és költségesnek tűnik, mivel az Ellenőrző Hatóság 2006 folyamán képes lesz fokozatosan átvenni és véghezvinni a jelenleg a közös vállalkozás által végzett tevékenységek összességét. Ez a szerkezet és a költségek megduplázásával egyenlő, különösképpen mivel időközben kiderült, hogy a program fejlesztési szakasza költségesebb a tervezetteknél. Az Ellenőrző Hatóság 2006 vége előtt rendelkezni fog a szükséges eszközökkel – többek között a személyzet vonatkozásában –, hogy befejezze a közös vállalkozás küldetését, vagyis véghezvigye a fejlesztési szakaszt, és előkészítse a program következő szakaszait. Annak érdekében, hogy az Ellenőrző Hatóság megfelelő módon vehesse át a közös vállalkozás tevékenységeit, kívánatos, hogy a két rendszer néhány hónapig egymással párhuzamosan működjön, és hogy az Ellenőrző Hatóság ezen időszak alatt aktív szerepet vállaljon a közös vállalkozás tevékenységeihez. Ez utóbbi olyan tapasztalatra tett szert és olyan széles körű ismeretek birtokosa, amelyet feltétlenül át kell adnia az Ellenőrző Hatóságnak. Ez áll nevezetesen a koncessziós szerződésre vonatkozó tárgyalásokra, amelyeket a közös vállalkozásnak 2006-ban kell lefolytatnia és lezárnia. Ezért indokolt előírni, hogy a közös vállalkozás 2006. december 31-én beszünteti a tevékenységeit, majd megkezdi a felszámolási eljárást. Ennek következtében módosítani kell a Galileo Közös Vállalkozás alapszabályát annak előírása érdekében, hogy a vállalkozás 2006. december 31-én beszünteti a tevékenységeit. A szóban forgó módosítás lényege, hogy a közös vállalkozás alapszabályának fent említett 20. cikkében foglalt rendelkezéseket hatályon kívül kell helyezni, és ezek helyébe egy új, a következőképpen szövegezett 20. bekezdés lép: „A közös vállalkozás a 2002. május 28. és 2006. december 31. közötti időszakban működik. " Annak, hogy a közös vállalkozás 2006. december 31-ig folytatja tevékenységeit nincs pénzügyi hatása a 2006-os közösségi költségvetésre. A közös vállalkozás tevékenységeinek egész évre kiterjedő finanszírozását ugyanis már előírták az elfogadott közösségi költségvetésben. 2) Módosítani kell a közös vállalkozás alapszabályát a „tőke” szó helytelen használatának kijavítása érdekében A Galileo Közös Vállalkozás alapszbályának 1. és 8. cikke öt, illetve egy alkalommal említi meg a „tőke” szót a tagok által a közös vállalkozás rendelkezésére bocsátott pénzeszközökre utalva. Ez a megnevezés helytelen, mivel nem felel meg a szóban forgó összegek valós gazdasági természetének. A tagoknak a közös vállalkozásba történő vissza nem térítendő hozzájárulása ugyanis semmilyen ellentételezésnek nem ad helyet, mivel a közös vállalkozás felszámolásával a birtokában lévő tárgyi és nem tárgyi javak ingyen átkerülnek az Ellenőrző Hivatalhoz az 1321/2004/EK tanácsi rendelet 3. cikke (1) bekezdésének rendelkezései értelmében. E hozzájárulások valójában egy kutatóprogramhoz tett pénzügyi vagy természetbeli hozzájárulások, mivel a közös vállalkozásnak el kell költenie a rendelkezésére álló összegek egészét, és semmilyen nyereségszerzési céllal nem rendelkezik. Ezért a közös vállalkozás rendelkezésére bocsátott pénzeszközök természetére vonatkozó bármiféle félreértés elkerülése érdekében a közös vállalkozás megszűnését megelőzően helyesbíteni kell az alapszabályt és a szövegben helyenként alkalmazott „tőke” szót „hozzájárulásra” vagy „pénzeszközökre” kell javítani. 3)Módosítani kell a közös vállalkozás alapszabályát annak érdekében, hogy lehetősége nyíljon a fejlesztési szakasz többletköltségeinek finanszírozására. A Galileo Közös Vállalkozás alapszabálya 1. cikke (4) bekezdésének második albekezdése előírja, hogy az alapító tagok pénzügyi hozzájárulásai az Európai Közösségre vonatkozóan 520 millió euro, az Európai Űrügynökségre vonatkozóan pedig 50 millió euro. Ezeket a számokat a program fejlesztési szakaszának a kezdeti becslések szerint 1,1 milliárd euróra tehető költségei alapján állapították meg. Mostanra biztossá vált, hogy a fejlesztési szakasz valós költsége mintegy 400 millió euróval meghaladja a kezdetben 1,1 milliárd euróra becsült költséget. Továbbá annak céljából, hogy a vállalkozás a 2006. december 31-i megszűnését megelőzően finanszírozni tudja e többletköltségek egy részét, a vállalkozás alapszabályának szóban forgó második albekezdését a következő mondattal kell kiegészíteni: „Az alapító tagok szükség esetén kiegészítő hozzájárulásokkal segíthetik elő a fejlesztési szakasz finanszírozását." 4) A közös vállalkozás alapszabály-módosítási eljárása A Galileo Közös Vállalkozás alapszabály-módosítási eljárása a vállalkozás alapszabálya következő, 23. cikkének rendelkezéseiből ered: „A közös vállalkozás bármely tagja javaslatot tehet a közgyűlésnek ezen alapszabály módosítására. Ha a közgyűlés a szavazatok 75%-os többségével elfogadja az ilyen javaslatot, a Bizottság az Európai Közösséget létrehozó szerződés 172. cikkének első bekezdésében előírt eljárás szerint javaslatot tesz a Tanácsnak az adott javaslat jóváhagyására.” A Szerződés 172. cikke első albekezdésének szövegezése a következő: „A Tanács a Bizottság javaslata alapján, valamint az Európai Parlamenttel és a Gazdasági és Szociális Bizottsággal folytatott konzultációt követően minősített többséggel fogadja el a 171. cikkben említett rendelkezéseket.” " Mivel a 171. cikk közös vállalkozások Közösség általi létrehozását írja elő, az előbbiekből következően a közös vállalkozás alapszabály-módosítási eljárása a Bizottság által tett módosító javaslatot követően megegyezik a közös vállalkozás létrehozásakor szokásos eljárással. Tanácsi rendelet formájában fogadják el. Mindazonáltal a Bizottság csak akkor nyújthat be rendeletjavaslatot a közös vállalkozás alapszabályának módosítására, ha a közös vállalkozás közgyűlése a szavazatok legalább 75%-ával elfogadta a szóban forgó módosításokat. Jelen esetben az Európai Közösséget képviselő Bizottság, amely a közös vállalkozás alapító tagja, benyújtotta a szóban forgó módosítási tervet a közgyűlésnek, és a kérdést a közgyűlés 2006. június 2-i ülésének napirendjére tűzték. A 876/2002/EK tanácsi rendelet 3. cikkének harmadik albekezdésében található rendelkezéseknek megfelelően a Bizottság előzetesen a közös vállalkozás felügyelőbizottságának is benyújtotta ugyanezt a kérdést. A felügyelőbizottság a 2006. március 13-i ülésén elfogadta a javasolt módosításokat. Ezután a közös vállalkozás közgyűlése 2006. június 2-án a szavazatok szükséges többségével szintén elfogadta ugyanezen módosításokat. Ebből következően a Bizottság megalapozottan javasolhatja a Tanácsnak az alapszabály módosításainak elfogadását. |

Összhang az Unió egyéb szakpolitikáival és célkitűzéseivel Nem alkalmazandó. |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

Nem alkalmazandó |

A szakértői vélemények összegyűjtése és felhasználása |

Külső szakértő bevonása nem volt szükséges. |

Hatásvizsgálat A kívánt eredmény elérésének egyetlen megoldása a rendelet módosítása. A közös vállalkozás tevékenységeinek megszűnése igen csekély hatással jár, mivel az Európai GNSS az Ellenőrzési Hatóság átveszi a e tevékenységeket. |

A JAVASLAT JOGI ELEMEI |

A javasolt intézkedés összefoglalása A Galileo Közös Vállalkozás 2006. december 31-i megszűnése helyénvaló. Ennek céljából módosítani kell a közös vállalkozás alapszabályát. A közös vállalkozás alapszabály-módosítása ugyancsak szükséges az abban található „tőke” szó helytelen használata miatt, valamint annak érdekében, hogy a közös vállalkozás finanszírozni tudja a fejlesztési szakaszban felmerülő többletköltségeket. Az alapszabály módosító eljárásához előzetes lépések tartoznak, amelyeket jelen esetben be is tartottak. Az eljárás a tanácsi rendelet elfogadásával zárul. |

Jogalap A jogalap fentebb került feltüntetésre. |

A szubszidiaritás elve A javaslat olyan területet érint, amely a Közösség kizárólagos hatáskörébe tartozik. A szubszidiaritás elve ezért nem alkalmazandó. |

Az arányosság elve A javaslat megfelel az arányosság elvének a következő okokból: |

A javasolt módosítások csak a legszükségesebbre vonatkoznak. |

A módosítások nem vonják maguk után a pénzügyi teher növekedését. |

Az eszközök megválasztása |

A javasolt jogi eszköz: rendelet. |

Egyéb eszközök a következő okokból nem lennének alkalmasak: Rendeletet csak rendelet módosíthat. |

KÖLTSÉGVETÉSI VONZAT |

A javaslat nincs kihatással a Közösség költségvetésére. |

TOVÁBBI INFORMÁCIÓK |

Hatályos jogi rendelkezések visszavonása A javaslat elfogadása néhány jogszabályi rendelkezés hatályon kívül helyezését vonja maga után. |

Felülvizsgálati/módosító/megszüntetési záradék |

Az előzetesen meghatározott feltételek bekövetkezésének esetére a javaslat a jogalkotási aktus egészét vagy annak egy részét megszüntető záradékot tartalmaz. |

2006/0115 (CNS)

Javaslat:

A TANÁCS RENDELETE

a 876/2002/EK tanácsi rendelet mellékletében található Galileo Közös Vállalkozás alapszabályának módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 171. cikkére,

tekintettel a Bizottság javaslatára[1],

tekintettel az Európai Parlament véleményére[2],

tekintettel az Európai Gazdasági és Szociális Bizottság véleményére[3],

mivel:

1. A Galileo Közös Vállalkozást a 2002. május 21-i 876/2002/EK tanácsi rendelet[4] hozta létre azzal a céllal, hogy véghezvigye a fejlesztési szakaszt, és előkészítse a GALILEO program következő szakaszait.

2. A Galileo Közös Vállalkozás alapszabályának 20. cikke előírja, hogy a közös vállalkozás működési ideje a fejlesztési szakasz időtartamához igazodik; ennek a kezdeti szervek szerint a 2002–2005-ös időszakot kellett volna lefednie.

3. Ugyanakkor a GALILEO program jelenlegi állapotát tekintve a fejlesztési szakasz 2008 végéig nem zárul le. Ebből következik, hogy az alapszabály jelenlegi formájában a Galileo Közös Vállalkozás 2008 végéig nem hagyhatná abba a tevékenységeit, ami a kezdetben tervezettekhez képest hozzávetőlegesen további három év működési időt jelent.

4. Ugyanakkor a Galileo Közös Vállalkozás létének 2006-on túli meghosszabbítása haszontalannak és költségesnek tűnik, mivel a 2004. július 12-i 1321/2004/EK tanácsi rendelettel[5] létrehozott Európai GNSS Ellenőrző Hatóság 2006 folyamán képes lesz fokozatosan átvenni és véghezvinni a jelenleg a közös vállalkozás által végzett tevékenységek összességét.

5. Annak érdekében, hogy az Európai GNSS Ellenőrző Hatóság megfelelő módon vehesse át a közös vállalkozás tevékenységeit, mindazonáltal kívánatos, hogy a két rendszer néhány hónapig egymással párhuzamosan létezzen, és hogy az Európai GNSS Ellenőrző Hatóság ezen időszak alatt szorosan illeszkedjék a közös vállalkozás tevékenységeihez. E körülmények között indokoltnak tűnik előírni, hogy a közös vállalkozás 2006. december 31-én beszüntesse tevékenységeit.

6. Következésképpen módosítani kell a Galileo Közös Vállalkozás alapszabályának 20. cikkében található rendelkezéseket.

7. Ezenkívül a közös vállalkozás alapszabályában helytelenül használt „tőke” szó kijavítása és a tagjai által a közös vállalkozás rendelkezésére bocsátott pénzeszközök természetére vonatkozó bármiféle félreértés elkerülése érdekében módosítani kell a közös vállalkozás alapszabályát, és az annak 1. és 8. cikkében található „tőke” szót a „hozzájárulás” vagy „pénzeszköz” szavakkal kell helyettesíteni.

8. Ráadásul a közös vállalkozás alapszabályának 1. cikke jelenlegi formájában a vállalkozás alapítótagjainak olyan hozzájárulását említi, amelynek összegeit a fejlesztési szakasz költségeinek kezdeti becslése alapján számolták ki. Az összegek nem veszik számításba a szakasz többletköltségeit. Valamint annak céljából, hogy a közös vállalkozásnak lehetősége nyíljon a fejlesztési szakasz többletköltségeinek fedezésére, szükséges a közös vállalkozás alapszabályának módosítása és annak előírása, hogy az alapító tagok szükség esetén további hozzájárulást nyújthatnak.

9. Az említett alapszabály 23. cikkének rendelkezéseiben a Galileo Közös Vállalkozás számára előírt alapszabály-módosítási eljárás a javasolt módosításoknak a közös vállalkozás közgyűlése általi elfogadását követően a közös vállalkozás létrehozásával megegyező eljárás útján elfogadott tanácsi rendeleten keresztül valósul meg.

10. Mivel a közös vállalkozás közgyűlése a 2006. június 2-i ülésén elfogadta a vállalkozás alapszabálya 20. cikkének szóban forgó módosításait, a Tanácsnak módjában áll a Galileo Közös Vállalkozás alapszabályába bevezetendő módosításokról szóló rendelet elfogadása,

ELFOGADTA EZT A RENDELETET:

1. cikk

A Galileo Közös Vállalkozásnak a 876/2002/EK rendelethez csatolt alapszabálya a következőképpen módosul:

(1) Az 1. cikk (4) bekezdése a következőképpen módosul:

(a) az első albekezdés első mondata helyébe a következő mondat lép:

„A közös vállalkozás pénzeszközei a tagjainak vagyoni hozzájárulásaiból állnak.”

(b) a második albekezdés helyébe a következő szöveg lép:

„Az alapító tagok a saját kötelezettségvállalásukban megjelölt összegek erejéig jegyzik a pénzügyi hozzájárulásaikat: az Európai Közösség kötelezettségvállalása 520 millió euróra, az Európai Űrügynökségé pedig 50 millió euróra vonatkozik. Az alapító tagok szükség esetén kiegészítő hozzájárulásokkal segíthetik elő a fejlesztési szakasz finanszírozását.”

(c) a negyedik albekezdés első mondata helyébe a következő mondat lép:

„A közgyűlés dönt arról, hogy e hozzájárulásokból mekkora összeget kell az egyes tagok által jegyzett pénzügyi hozzájárulási résszel arányosan rendelkezésre bocsátani.”

(d) az ötödik albekezdés helyébe a következő szöveg lép:

„A közös vállalkozás pénzügyi kötelezettségvállalásai nem haladhatják meg a rendelkezésére álló hozzájárulások összegét.”

(2) A 8. cikk (1) bekezdésének b) pontjában a második mondat helyébe a következő mondat lép:

„A közös vállalkozás mindegyik tagja a hozzájárulásával arányos számú szavazattal rendelkezik.”

(3) A 20. cikk helyébe a következő szöveg lép:

„20. cikk

„A közös vállalkozás a 2002. május 28. és 2006. december 31. közötti időszakban működik.”

2. cikk

Ez a rendelet az Európai Unió Hivatalos Lapjában való kihirdetésétől számított [harmadik] napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

[1] HL C […]., […], […]. o.

[2] HL C […]., […], […]. o.

[3] HL C […]., […], […]. o.

[4] HL L 138., 2002.5.28., 1. o.

[5] HL L 246., 2004.7.20., 1. o.